text: Handicappede skal drive campingplads
  01 april 2012 kl. 14.39
  Bygholm Sø-Camping i Horsens åbnede søndag med helt nye folk ved roret: fem psykisk og fysisk handicappede skal stå for den daglige drift.
  Opgaverne spænder fra rengøring af baderum og toiletter til salg af is og daglige fornødenheder, oprydning og almindelig hygge om gæsterne.
  - Jeg glæder mig sådan til at komme i gang. Jeg har ikke haft et arbejde i 30 år, fortæller Lone Andersen, der brugte Palmesøndag på at gøre toiletterne på campingpladsen rene.
  
  Glæde og indhold
  Bygholm Sø-Camping ejes af Horsens kommune, og er blevet forpagtet af DTBF, Dagtilbud til Borgere med Funktionsnedsættelse.
  - Vi er glade for at kunne tilbyde sindslidende, udviklingshæmmede og senhjerneskadede en mulighed for at få foden indenfor på arbejdsmarkedet.
  - Det er med til at skabe glæde og indhold i livet, når man bliver brugt og værdsat, siger Frode Nielsen, der er projektleder på campingpladsen.
  